Prezident Slovenskej republiky rozhodnutím č. 320/2014 Z. z. na základe petície občanov prijatej dňa 27. augusta 2014 vyhlásil referendum a určil deň jeho konania na sobotu 7. februára 2015. 
V obci Svederník je vytvorený jeden volebný okrsok, miesto konania referenda je sála Kultúrneho domu vo Svederníku. Referendum prebehne od 7,00 hod. do 22,00 hod..

V referende oprávnení občania rozhodnú o otázkach:

1. Súhlasíte s tým, aby sa manželstvom nemohlo nazývať žiadne iné spolužitie osôb okrem zväzku medzi jedným mužom a jednou ženou?

2. Súhlasíte s tým, aby párom alebo skupinám osôb rovnakého pohlavia nebolo umožnené osvojenie (adopcia) detí a ich následná výchova?

3. Súhlasíte s tým, aby školy nemohli vyžadovať účasť detí na vyučovaní v oblasti sexuálneho správania či eutanázie, ak ich rodičia alebo deti samé nesúhlasia s obsahom vyučovania?

Právo hlasovať v referende
Právo hlasovať v referende má každý občan Slovenskej republiky, ktorý najneskôr v deň konania referenda dovŕšil 18 rokov veku a má trvalý pobyt na území Slovenskej republiky, resp. nemá trvalý pobyt na území Slovenskej republiky. Každý oprávnený občan hlasuje osobne, zastúpenie inou osobou nie je prípustné.
Prekážkami vo výkone hlasovacieho práva sú:
• zákonom ustanovené obmedzenie osobnej slobody z dôvodov ochrany zdravia ľudí,
• výkon trestu odňatia slobody uložený za spáchanie obzvlášť závažného zločinu,
• pozbavenie spôsobilosti na právne úkony.

Hlasovací preukaz

Oprávnený občan, ktorý má trvalý pobyt na území Slovenskej republiky a v deň konania referenda nebude môcť hlasovať v mieste svojho trvalého pobytu v okrsku na konanie referenda, v ktorého zozname oprávnených občanov je zapísaný, môže požiadať obec svojho trvalého pobytu o vydanie hlasovacieho preukazu. Hlasovací preukaz oprávňuje na zápis do zoznamu oprávnených občanov v ktoromkoľvek inom okrsku na konanie referenda. Oprávnený občan môže požiadať o vydanie hlasovacieho preukazu najneskôr dva dni pred konaním referenda (t.j. najneskôr 5.2.2015) v úradných hodinách obce. Ak oprávnený občan žiada o vydanie hlasovacieho preukazu poštou, resp. elektronickou poštou, je potrebné zaslať žiadosť v takom časovom predstihu, aby mu bolo možné hlasovací preukaz doručiť najneskôr deň pred konaním referenda.
O vydanie hlasovacieho preukazu môže oprávnený občan požiadať:
• osobne,
• prostredníctvom ním splnomocnenej osoby (splnomocnenie nemusí byť úradne overené); splnomocnená osoba prevzatie hlasovacieho preukazu potvrdí svojim podpisom,
• písomne alebo
• elektronicky (e-mailom).
V splnomocnení oprávnený občan uvedie svoje:
• meno a priezvisko,
• rodné číslo,
• adresu trvalého pobytu (obec, ulica, číslo domu)
• meno, priezvisko, číslo občianskeho preukazu osoby, ktorú splnomocnil na prevzatie hlasovacieho preukazu.
V písomnej žiadosti a v žiadosti zaslanej elektronicky oprávnený občan uvedie svoje:
• meno a priezvisko,
• rodné číslo,
• adresu trvalého pobytu (obec, ulica, číslo domu)
• korešpondenčnú adresu, na ktorú mu má obec hlasovací preukaz zaslať.
Obec zašle hlasovací preukaz na adresu uvedenú v žiadosti doporučenou zásielkou „Do vlastných rúk“.
Hlasovacie preukazy vydané na základe písomných žiadostí doručených poštou, resp. elektronickou poštou odporúčame zasielať obci trvalého pobytu tak, aby zásielka mohla byť žiadateľovi doručená do konania referenda.
Obec, ktorá oprávnenému občanovi vydala hlasovací preukaz, takéhoto oprávneného občana vyčiarkne zo zoznamu oprávnených občanov.

